Motyvacinis laiškas

Sveiki, esu Arnas Pilvelis, Kauno technologijos universiteto mechanikos inžinerijos ir dizaino fakulteto trečio kurso aviacijos inžinerijos studentas. Fakultetinėje studentų atstovybėje veikiu jau trečius metus ir nusprendžiau kandituoti į FSA InDi pirmininkus. Tai mano laiškas Jums, studentai, kodėl noriu užimti šią poziciją.

 Per praėjusius metus visi galėjome puikiai pamatyti, kaip mūsų įprastos dienos gali apsiversti aukštyn kojomis įvykus tam tikriems įvykiams. Daugumai studentiškų veiklų ir nusistovėjusių planų buvo uždaromos durys, tačiau tai atlaisvino daug naujų kelių ir nišų, kur mes visi kartu galime pasireikšti. Atsižvelgiant į administracijos, organizacijos ir visos fakulteto bendruomenės norus, naujos iniciatyvos fakultete ir už jo ribų yra vienas iš mano komandos prioritetų.

 Vedant penkiasdešimties žmonių grupę link išsikeltų tikslų yra labai svarbu, kad kiekvienas iš jų norėtų tai įgyvendinti. tai daryti be atviro bendravimo ir geros atmosferos organizacijos viduje yra praktiškai neįmanoma. Kadangi nuotoliu bendrauti ir kurti glaudų ryšį visiems buvo ir yra pakankamai didelis iššūkis, noriu kelti dabartinių ir būsimų narių kompetencijas bei padėti jiems socializuotis pandemijos ir karantino metu. Tam išsirinkau labai stiprių, gilias šaknis į organizaciją įleidusių, žmonių komandą, kurie padės tai įgyvendinti kuo greičiau. Atradę tinkamiausius ir veiksmingiausius būdus tai daryti organizacijos viduje, padėsime ir visai fakulteto bendruomenei

 Dalyvaudamas studentų atstovybės veikloje tris metus, supratau, kad ten tik būti neužtenka. Kai veiki visų studentų labui, tavo laikas įgauna prasmę, kurio yra mažiau negu mes įsivaizduojame. Ši idėja pastūmėjo mane tapti organizacijos lyderiu - žmogumi, vedančiu organizaciją, o kartu ir visą fakulteto bendruomenę pokyčių link.  Tokia idėja aš ir mano komanda ruošiamės gyventi visus ateinančius metus. Kuomet taip gyvens visa atstovybė, tikiuosi, taip gyvens ir mūsų atstovaujami studentai.

 Pagarbiai,

 Arnas Pilvelis